*****

ΚΑΝΟΝΙΣΜΟΣ (ΕΟΚ) αριθ. 1754/82 ΤΗΣ ΕΠΙΤΡΟΠΗΣ

της 1ης Ιουλίου 1982

περί των ποσοτήτων των προϊόντων των τομέων προβείου και αιγείου κρέατος που μπορούν να εισαχθούν από την Τσεχοσλοβακία, συμβατικώς, κατά τη διάρκεια του 1982, και περί τροποποιήσεως του κανονισμού (ΕΟΚ) αριθ. 19/82

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1837/80 του Συμβουλίου της 27ης Ιουνίου 1980 περί κοινής οργανώσεως αγοράς στον τομέα του προβείου και αιγείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 1195/82 (2),

τον κανονισμό (ΕΟΚ) αριθ. 2641/80 του Συμβουλίου της 14ης Οκτωβρίου 1980 περί παρεκκλίσεως από ορισμένες λεπτομέρειες εισαγωγής, οι οποίες προβλέπονται στον κανονισμό (ΕΟΚ) αριθ. 1837/80 περί κοινής οργανώσεως της αγοράς στον τομέα του προβείου και αιγείου κρέατος (3), και ιδίως το άρθρο 1 παράγραφος 2,

τον κανονισμό (ΕΟΚ) αριθ. 424/82 του Συμβουλίου της 22ας Φεβρουαρίου 1982 περί του καθεστώτος εισαγωγής που εφαρμόζεται σε τρίτες χώρες στον τομέα του προβείου και αιγείου κρέατος το 1982 (4),

Εκτιμώντας:

ότι ο κανονισμός (ΕΟΚ) αριθ. 424/82 έχει καθορίσει, για το έτος 1982, τις ποσότητες νωπού ή διατηρημένου δι' απλής ψύξεως κρέατος που μπορούν να εισαχθούν από την Τσεχοσλοβακία σε 600 τόνους· ότι, δυνάμει του άρθρου 4, ο εν λόγω κανονισμός εφαρμόζεται από την 1η Ιανουαρίου 1982 μέχρι την εφαρμογή συμφωνίας αυτοπεριορισμού με τις ενδιαφερόμενες χώρες·

ότι, έκτοτε, η Τσεχοσλοβακία συνήψε με την Κοινότητα συμφωνία αυτοπεριορισμού με την οποία αναλαμβάνει την υποχρέωση να περιορίσει τις εξαγωγές της προϊόντων του εν λόγω τομέα προς την Κοινότητα, σε ετήσια ποσότητα 800 τόνων νωπού ή διατηρημένου δι' απλής ψύξεως κρέατος που εκφράζονται κατά βάρος σε σφάγια μη αποστεωμένα· ότι η συμφωνία αυτή εφαρμόζεται από την 1η Ιανουαρίου 1982·

ότι το καθεστώς που εισάγεται με την υπογραφή της συμφωνίας αυτοπεριορισμού αντικαθιστά το καθεστώς που προκύπτει από τον προαναφερόμενο κανονιμσό (ΕΟΚ) αριθ. 424/82· ότι, κατά συνέπεια, οι 300 τόνοι για τους οποίους εκδίδονται πιστοποιητικά σύμφωνα με τον τελευταίο αυτό κανονισμό και σύμφωνα με τις διατάξεις του κανονισμού (ΕΟΚ) αριθ. 526/82 της Επιτροπής της 5ης Μαρτίου 1982 περί λεπτομερειών εφαρμογής του καθεστώτος εισαγωγής, που εφαρμόζεται το 1982 σε ορισμένες τρίτες χώρες στον τομέα του προβείου και αιγείου κρέατος (5), πρέπει να συμψηφισθούν με ετήσιες ποσότητες 800 τόνων που αναφέρονται στη συμφωνία αυτοπεριορισμού· ότι, κατά συνέπεια, οι ποσότητες που μπορούν ακόμη να εισαχθούν από την Τσεχοσλοβακία για το 1982, ανέρχονται σε 500 τόνους·

ότι οι διατάξεις του κανονισμού (ΕΟΚ) αριθ. 19/82 της Επιτροπής της 6ης Ιανουαρίου 1982 περί λεπτομερειών εφαρμογής του κανονισμού (ΕΟΚ) αριθ. 2641/80, όσον αφορά τις εισαγωγές των προϊόντων του τομέα του προβείου και αιγείου κρέατος και προελεύσεως ορισμένων τρίτων χωρών (6) εφαρμόζονται για την εισαγωγή των προαναφερομένων 500 τόνων· ότι πρέπει, κατά συνέπεια, να συμπληρωθεί το παράρτημα ΙΙΙ του κανονισμού (ΕΟΚ) αριθ. 19/82 με την ένδειξη του εξουσιοδοτημένου οργανισμού της Τσεχοσλοβακίας να εκδόσει τα πιστοποιητικά εξαγωγής, που αναφέρεται στα άρθρα 2 και επόμενα του εν λόγω κανονισμού·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Προβάτων και Αιγών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι ποσότητες προβείου και αιγείου κρέατος, νωπού ή διατηρημένου δι' απλής ψύξεως της διακρίσεως 02.01 Α IV α) του Κοινού Δασμολογίου μπορούν να εισαχθούν από την Τσεχοσλοβακία για το 1982 κατ' εφαρμογή της συμφωνίας αυτοπεριορισμού που συνάπτεται με τις χώρες αυτές και σύμφωνα με τις διατάξεις του κανονισμού (ΕΟΚ) αριθ. 19/82, καθορίζονται σέ:

500 τόνους που εκφράζονται κατά βάρος σφαγίων μη αποστεωμένων.

Άρθρο 2

Οι αρμόδιες υπηρεσίες των Κρατών μελών δεν εκδίδουν πλέον, από την έναρξη ισχύος του παρόντος κανονισμού, πιστοποιητικά εισαγωγής που προβλέπονται από τον κανονισμό (ΕΟΚ) αριθ. 526/82 για τα κρέατα που αναφέρονται στο άρθρο 1, προελεύσεως Τσεχοσλοβακίας.

Άρθρο 3

Το ακόλουθο σημείο παρεμβάλλεται στο παράρτημα του κανονισμού (ΕΟΚ) αριθ. 19/81:

«XII: KOOSPOL για την Τσεχοσλοβακία».

Άρθρο 4

Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, την 1η Ιουλίου 1982.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 183 της 16. 7. 1980, σ. 1.

(2) ΕΕ αριθ. L 140 της 20. 5. 1982, σ. 22.

(3) ΕΕ αριθ. L 275 της 18. 10. 1980, σ. 2.

(4) ΕΕ αριθ. L 55 της 26. 2. 1982, σ. 1.

(5) ΕΕ αριθ. L 63 της 6. 3. 1982, σ. 11.

(6) ΕΕ αριθ. L 3 της 7. 1. 1982, σ. 18.